[{"text_idx": "#000000", "text": "Yn dilyn diwedd y cyfnod \u2018clo dros dro\u2019 yng Nghymru bydd clybiau\u2019r Cymru Premier i gyd yn dychwelyd i\u2019r caeau chwarae\u2019r penwythnos yma ar gyfer set llawn o gemau cynghrair."}, {"text_idx": "#000002", "text": "Mae\u2019r tair wythnos o seibiant wedi profi\u2019n gostus i\u2019r pencampwyr Cei Connah, gan i\u2019r Seintiau Newydd fanteisio ac agor bwlch o bum pwynt ar gopa\u2019r cynghrair."}, {"text_idx": "#000003", "text": "Ond ar y llaw arall, roedd nifer o chwaraewyr allweddol Cei Connah yn dioddef o anafiadau ac mae\u2019n bosib bod y cyfnod clo dros dro wedi dod ar amser cyfleus iddyn nhw gael dod dros eu hanafiadau."}, {"text_idx": "#000004", "text": "Mae Cei Connah wedi ennill eu tair ge\u0302m ddiwethaf yn erbyn Caernarfon, y tair buddugoliaeth gartref gan sgorio 11 o goliau (o leiaf tair go\u0302l bob ge\u0302m), ond di-sgo\u0302r oedd hi y tro diwethaf i\u2019r timau gwrdd ar yr Oval ym mis Awst 2019."}, {"text_idx": "#000005", "text": "Ar o\u0302l methu a churo Hwlffordd a\u2019r Derwyddon yn eu dwy ge\u0302m ddiwethaf bydd Huw Griffiths yn benderfynol bod y Cofis yn cael rhywbeth o\u2019r ge\u0302m hon nos Wener."}, {"text_idx": "#000007", "text": "Dim ond un pwynt sy\u2019n gwahanu\u2019r ddau glwb yma yn yr hanner isaf, a gallai buddugoliaeth i\u2019r naill di\u0302m neu\u2019r llall eu codi i\u2019r hanner uchaf."}, {"text_idx": "#000008", "text": "Roedd Met Caerdydd ar rediad o saith ge\u0302m heb fuddugoliaeth cyn ennill gartref yn erbyn Y Fflint yn eu ge\u0302m ddiwethaf."}, {"text_idx": "#000009", "text": "Dyw Aber chwaith ond wedi ennill un o\u2019u chwe ge\u0302m ddiwethaf, ond fe gawson nhw bwynt da gartref yn erbyn Y Seintiau Newydd cyn y cyfnod clo dros dro."}, {"text_idx": "#000010", "text": "Mae Met wedi ennill eu dwy ge\u0302m ddiwethaf yn erbyn Aber, yn cynnwys eu buddugoliaeth yng Nghoedlan y Parc ar benwythnos agoriadol y tymor presennol (Aber 2-3 Met)."}, {"text_idx": "#000012", "text": "Mae Hwlffordd yn un o\u2019r clybiau fuodd yn chwarae trwy\u2019r cyfnod clo dros dro, ac er iddyn nhw ond ennill un pwynt o\u2019r chwech posib yn erbyn Y Seintiau Newydd a\u2019r Bala, mae\u2019r Adar Gleision yn sicr wedi creu argraff gan brofi eu bod yn fwy na pharod i frwydro am eu lle i aros yn y gynghrair y tymor hwn."}, {"text_idx": "#000013", "text": "Dyw Hwlffordd heb orffen yn uwch na\u2019r 12fed safle yn Uwch Gynghrair Cymru ers gorffen yn 7fed yn 2008/09 pan oedd 18 clwb yn y gynghrair."}, {"text_idx": "#000014", "text": "Derwyddon Cefn sydd ar waelod y tabl ar o\u0302l ennill dim ond un o\u2019u wyth ge\u0302m gynghrair hyd yma."}, {"text_idx": "#000015", "text": "Roedd y timau i fod i gwrdd ar benwythnos agoriadol y tymor ond gohiriwyd y ge\u0302m honno gan nad oedd canllawiau diogelwch Covid-19 wedi cael eu dilyn, felly hon fydd y ge\u0302m gyntaf rhwng y ddau glwb ers Ebrill 2010."}, {"text_idx": "#000017", "text": "Dim ond unwaith mae\u2019r Bala wedi colli\u2019r tymor hwn (Bala 1-2 Hwl), ac mae ti\u0302m Colin Caton ar rediad o chwe ge\u0302m heb golli yn dilyn eu ge\u0302m gyfartal yn erbyn YSN y penwythnos diwethaf."}, {"text_idx": "#000018", "text": "Mae Pen-y-bont wedi cael dechrau cadarn i\u2019r tymor, ac ond wedi colli yn erbyn y tri chlwb orffennodd yn y tri uchaf y tymor diwethaf, sef Cei Connah, Y Seintiau Newydd a\u2019r Bala."}, {"text_idx": "#000019", "text": "Dyw\u2019r ystadegau benben ddim yn edrych yn rhy ffafriol i Ben-y-bont gan mae\u2019r Bala sydd wedi ennill pob un o\u2019r tair ge\u0302m gynghrair flaenorol rhwng y timau gan sgorio 15 o goliau (cyfartaledd o 5 go\u0302l y ge\u0302m)!"}, {"text_idx": "#000021", "text": "Mae\u2019r ddau glwb yma\u2019n hafal ar bwyntiau yn y 10fed a\u2019r 11eg safle ac felly angen dechrau tanio os am osgoi\u2019r cwymp."}, {"text_idx": "#000022", "text": "Dyw\u2019r Drenewydd ond wedi ennill unwaith y tymor hwn tra bo\u2019r Fflint wedi colli eu chwe ge\u0302m ddiwethaf yn olynol."}, {"text_idx": "#000023", "text": "Y Fflint enillodd y ge\u0302m gyfatebol rhwng y timau ar benwythnos agoriadol y tymor, Nathan Craig yn sgorio\u2019r unig go\u0302l yn ei ymddangosiad cyntaf i\u2019r clwb."}, {"text_idx": "#000025", "text": "Y Seintiau Newydd sydd ar frig y tabl, a nhw yw\u2019r unig glwb sy\u2019n dal heb golli ge\u0302m yn y gynghrair y tymor hwn."}, {"text_idx": "#000026", "text": "Ar o\u0302l rhediad arbennig o bum buddugoliaeth yn olynol rhwng Medi a Hydref mae\u2019r Barri wedi taro wal yn ddiweddar a heb ennill dim un o\u2019u tair ge\u0302m ddiwethaf."}, {"text_idx": "#000027", "text": "Y Seintiau Newydd enillodd y ge\u0302m gyfatebol rhwng y timau ar benwythnos agoriadol y tymor (Barr 0-3 YSN), ond dyw\u2019r Barri heb golli ar eu dau ymweliad diwethaf a\u0302 Neuadd y Parc (cyfartal 1, ennill 1)."}, {"text_idx": "#000028", "text": "Bydd uchafbwyntiau\u2019r gemau i\u2019w gweld ar Sgorio nos Lun am 5:30."}]